धोनी को गलत रीप्ले पर आउट दिया : ICC  
मैदानी अंपायर गाउल्ड को संदेह था कि यह गेंद नो बॉल हो सकती है इसलिए नियमों के अनुसार उन्होंने तीसरे अंपायर ग्रेगरी ब्रैथवाइट से इसकी पुष्टि मांगी।
अंतरराष्ट्रीय क्रिकेट परिषद (आईसीसी) ने गुरुवार को पुष्टि की कि भारत और वेस्टइंडीज के बीच दूसरे टेस्ट के पहले दिन के खेल के दौरान तीसरे अंपायर को गलत रीप्ले दिखाने के कारण भारतीय कप्तान महेंद्र सिंह धोनी को आउट करार किया गया।  भारतीय पारी के दौरान भारतीय कप्तान धोनी फिडेल एडवर्डस की गेंद पर मिड आन पर कैच आउट हुए थे। मैदानी अंपायर इयान गाउल्ड को संदेह था कि यह गेंद नो बॉल हो सकती है इसलिये नियमों के अनुसार उन्होंने तीसरे अंपायर ग्रेगरी ब्रैथवाइट से इसकी पुष्टि मांगी। लेकिन ब्रैथवाइट को मेजबान प्रसारक ने जो रीप्ले दिखाया वह वैध था, इसलिये धोनी को आउट करार किया गया।  हालांकि बाद में पता चला कि ब्रैथवाइट को गलत रीप्ले दिखाया गया था और जिस गेंद पर धोनी को आउट किया गया था। वह नो बाल ही थी। आईसीसी मैच रेफरी क्रिस ब्राड ने कहा, इस श्रृंखला के मेजबान प्रसारक आईएमजी मीडिया ने अपनी गलती स्वीकार कर ली है और इसके लिये माफी मांगी है। यह दुर्भाग्यपूर्ण था, लेकिन हालातों को देखते हुए मैं इस बात से संतुष्ट हूं कि यह गलती जानबूझकर नहीं की गई थी। इससे माहौल तनावपूर्ण हो गया है।  ब्राड ने कहा, अंपायरों ने सही प्रक्रिया अपनायी इसलिये उन्हें जिम्मेदार नहीं ठहराया जा सकता। वे इस मामले में दोषी नहीं हैं। उन्होंने कहा, यह देखते हुए कि खेल इसके बाद जारी रहा, इससे साफ दिखता है कि इस फैसले को बदला नहीं जा सकता। हम अब इस घटना को पीछे छोड़ने और बचे हुए मैच की ओर बढ़ने को बाध्य हैं। इस बीच आईएमजी मीडिया के प्रवक्ता ने इसकी जिम्मेदारी लेते हुए कहा कि यह मानवीय चूक का मामला था। उन्होंने कहा, आईएमजी मीडिया बहुत गंभीरता से इस मामले की जिम्मेदारी लेता है। यह मानवीय चूक थी।